Møte i Åsbygda il, hovedlag, torsdag 20. mai 2021

På grunn av økende smitte i Stange kommune ble møtet tatt via teams.

Tilstede: Kaj Morten, Oddveig Anne, Britt, Eli, Ole Einar, Arne Magnus, Liv Marit, Tore, Olav og Mona

* Årsmøte
* Prosjekter
* Undergrupper
* Anlegg
* Eventuelt

Årsmøte:

På grunn av smittevernregler fra Stange kommune ble det besluttet å både leie Folkets hus og ev et tilbud om teamsmøte i tillegg. Eli reserverte Folkets hus og Arne Magnus tar seg av teams. Informasjon blir lagt ut på hjemmeside og facebook.

Oddveig Anne gikk gjennom regnskap og noter 2020 og budsjett 2021. Godkjent av styret.

Prosjekter:

Rehabilitering av fotballbane starter nå i mai og det er Anleggsgartner Arnesen fra Elverum som er innleid til jobben. Kostnadsberegnet til 1.1 million. Prosjektet er godkjent til å motta tippemidler og vi søker Stange og Romedal brannkasse og Sparebank1 Østlandet om støtte.

Planen er at banen er klar etter sommerferien. Vanningsanlegget må sjekkes slik at vi har dette klart når banen er sådd. I anleggsperioden vil bommen være åpen opp til bana.

Søbakkbakken: Ikke helt ferdig med å rive hoppbakken og må vente med resten til det har tørket opp der.

Undergrupper:

Ski: På grunn av korona har det ikke blitt avholdt premieutdeling, men den vil gjennomføres så fort vi har anledning til dette. Det blir gjort vanlig vedlikehold på Pruterud når veiene i Almenningen åpnes igjen.

Fotball: Vallset bana brukes nå til både treninger og kamper. Så fort bana i Åsbygda er klar vil den benyttes. Forholder seg til smittevernregler mht aktivitet.

Skøyter: Har hatt dugnad rundt bana og ryddet opp.

Idrettsskole: Avslutning etter idrettsskolen skal være i Klatreparken på Domkirkeodden. Planlagt 10. juni.

Anlegg:

Planer om å beise klubbhuset etter sommerferien. Tore L har tatt på seg jobben med å vaske huset. Maler garasjen samtidig. Vurderer å legge nytt tak på garasjen.

Det har blitt lagt klopper i lysløypa. Det planlegges mer rundt et utsiktstårn ved toppen av Mathisrud.

Eventuelt:

Søkemuligheter for tilskudd av penger

Sparebank1 har lyst ut midler til lag og foreninger «Sammen tar vi hverdagen tilbake». Penger som skal gis til klubber som hjelp til å komme i gang igjen etter koronaen. Vi pratet om hva vi trenger/ønsker og landet på at vi ikke kan sette i gang nye prosjekter før vi er ferdige med de vi holder på med nå.

Forslag om både sykkelbane/kuleløype, frisbeegolf – bane, tennis og eller bandy. Bygging av garasje i nordenden av bana er også aktuelt.

Vi ble enige om å ikke starte noen nye prosjekter nå, for vi trenger mange frivillige til å være med på dette. Vi tar i mot både tips og hjelp fra foreldre, besteforeldre og andre☺

Enige om at vi også trenger tilbud til barn og unge som ikke spiller fotball, går på ski eller skøyter. Folkestien er et kjempefint tilbud som kan utvides til å ha mer aktiviteter, som eks treningsapparater.

Møtet hevet 2030

Mona Johansen